Kim Edberg Andersen (NB), 2023-11-23:
Vi har jo lavet et meget statisk system, hvor vi ansætter nogle folk på livstidskontrakter, og derfor har vi meget, meget høje grundudgifter, og derfor er der ingen fleksibilitet i det.
Der var en anden ordfører, der sagde, at vi jo i 2016 havde masser af ansøgere til sygeplejerskeuddannelsen, og derfor lavede man det her.
Nu har vi ikke ret mange, så diskussionen om hønen og ægget går på, hvordan vi igen får endnu flere til at få lyst til at blive sygeplejersker, og så bliver vi nødt til at regulere.
Jeg mener ikke, vi skal lukke pladser, men virkeligheden er, at vi ikke har pladserne.
Hvis man så mangler 20 mere, fordi man kan få 20 flere til at søge i Brønderslev, som man ikke kunne få til at søge i Aalborg, så er summen altså bare, at man får 20 flere sygeplejersker ud af det, for de kommer ikke til Aalborg.
Det er det, der er min bekymring, altså om man kan flytte folk, der kunne tænke sig at blive sygeplejersker, ned til den sygeplejeskole, som ligger for langt væk.
Det her har været en hel rundediskussion.
Alle er enige med alle, og så stemmer vi to forskellige ting.
Der må man jo håbe, at der har været noget teknisk udfald i fjernsynet, for der er da ikke nogen normale danskere, der ville kunne forstå det her.
Vi skal have flere sygeplejersker, og vi er alle sammen enige om, at vi også skal have flere uddannelsespladser ude i landet, men nogle er så imod at flytte sygeplejerskeuddannelserne ud, fordi der ingen studerende er derude.
Hvad kom først – hønen eller ægget?
Nu er pædagoguddannelsen i Rebild blevet nævnt nogle gange.
Ja, den var i gang, og man var på sporet.
Virkeligheden er, at vi nok også godt kunne lave den alligevel nu.
Det ville nok godt kunne lade sig gøre.
Men virkeligheden er jo også, at dem, der ville søge pædagoguddannelsen i Rebild, ikke havde søgt den andre steder.
De kunne godt have taget til Aalborg, men det ville de vælge ikke at gøre.
Så det er nok den diskussion, der bliver meget interessant.
Det er hønen eller ægget.
Altså, skal vi lægge en institutionsplads et sted og så lade den vokse, så folk søger dertil?
Vi har jo gjort det tidligere, da vi oprettede sygeplejerskeuddannelsen i Hjørring.
Jeg ved godt, at statsministeren, dengang hun stadig var for det her, ikke kunne huske, at vi havde en i Nordjylland, men det havde vi i Hjørring.
Så det har hun ikke behøvet at være bekymret for i valgkampen, for da havde vi den også.
Den gjorde jo faktisk, at vi fik folk fra oplandet, f.eks. fra Frederikshavn, til også at søge sygeplejerskeuddannelsen.
For de følte faktisk, at det var for langt at køre til Aalborg.
Jeg vil godt lige sige til Danmarksdemokraterne, at det er fuldt finansieret, men vi er lige blevet skudt i skoene tidligere i dag, at vores forslag ikke var fuldt finansieret.
Det eneste, vi så ikke havde gjort, var at skrive vores plan på bagerst på siden.
Der skal man jo passe på.
Det anerkender jeg, men det er fuldt finansieret.
Jeg var nok også lidt efter ordføreren fra Danmarksdemokraterne, så det var nok mest det.
Men jeg kan ikke se, hvad det skader.
Jeg tror på, at vi ser ind i en fremtid, hvor vi ved vi får færre unge, men vi ved også, at vi har nogle unge, der ligger lige på kanten af at få lyst til at få en uddannelse og komme i job, og de flytter sig i hvert fald især ikke ret langt.
Måske kunne man lave sygeplejerskeuddannelser eller pædagoguddannelser, der var mindre, eller tænke i et andet koncept, end vi gør nu.
Vi har lige sørget for, at man kan være udvekslingsstuderende hjemme fra sin seng.
Så kan man vel for pokker da også gå på en pædagoguddannelse fra sit spisebord.
Altså, vi bliver nødt til at tænke anderledes.
Det er nok virkeligheden, vi ser ind i.
For jeg er fuldstændig enig i alle bemærkningerne, både de positive og de negative.
Så det er et spørgsmål om, om jeg hælder til, at hønen eller ægget skal komme først.
I dag hælder jeg til Danmarksdemokraternes forslag, for jeg synes, at vi skylder Udkantsdanmark, at man også ser dem med andre uddannelser end dem, der er allerlavest i hierarkiet.
Det er fuldt finansieret, og som jeg belærte en fra Socialdemokraterne om, kan vi altid finansiere det fra råderummet.
Nye Borgerlige støtter forslaget.